Korporativne komunikacije

Av. V. Holjevca 10

Zagreb 10002

Tel: 01 6450 406

Fax: 01 6452 406

**PRIOPĆENJE**

**INA i MOL zajednički uručili donaciju dječjoj školi vaterpola i Plivačkom klubu Natator**

**Zagreb, 13. srpnja 2018. – Ususret Europskom vaterpolskom prvenstvu, INA je kao sponzor hrvatske vaterpolske reprezentacije zajedno s MOL-om, sponzorom mađarske vaterpolske reprezentacije, na poluvremenu prijateljske utakmice između Hrvatske i Mađarske odigrane u Zagrebu, 12. srpnja, uručila donaciju od ukupno 50.000 kn dječjoj školi vaterpola i Plivačkom klubu Natator.**

INA donira 25.000 kn dječjoj školi vaterpola – kampu za djecu od 12 do 15 godina iz cijele Hrvatske u organizaciji Hrvatskog vaterpolskog saveza, koji vode stručni treneri. MOL donira 25.000 kn Plivačkom klubu Natator za njihov program „Treneri velikog srca“ u sklopu kojeg se angažiraju sportski asistenti za školu plivanja po posebnom konceptu *Halliwick* za djecu s poteškoćama u razvoju. Donacijske čekove su svečano uručili predsjednik Uprave Ine Sándor Fasimon i Agnes Kelenvölgyi, voditeljica Odjela za sponzorstva i donacije iz MOL-a.

 *„Drago nam je što smo dio današnjeg događanja s Inom u Zagrebu kao zajednički sponzori hrvatske i mađarske vaterpolske reprezentacije. Ovo sponzorstvo predstavlja jačanje dugogodišnje podrške sportu i nadarenim sportašima te se veselimo pratiti napredak momčadi u nadolazećoj sezoni. Osim toga, predani smo i podršci lokalnim zajednicama, a ovaj događaj smo vidjeli kao dobru priliku za potporu Natatoru, organizaciji koja provodi programe plivanja po posebnom konceptu Halliwick za najpotrebitije. Želimo organizaciji uspjeh u budućem radu“,* izjavila je Agnes Kelenvölgyi, voditeljica Odjela za sponzorstva i donacije iz MOL-a.

Izvršni direktor Hrvatskog vaterpolskog saveza Perica Bukić naglasio je: *„Ovo je nastavak fantastične suradnje s Inom. Sada su prepoznali i našu brigu za najmlađe selekcije, one u koje je potrebno ulagati kako bi jednoga dana mogli izrasti u izabranike hrvatske vaterpolske reprezentacije i s ponosom predstavljati naš sport i državu.“*

Na velikodušnoj podršci zahvalila je i Ana Sršen, predsjednica plivačkog Kluba Natator: *„Da bismo djecu s poteškoćama u razvoju naučili plivati, moramo im osigurati individualni oblik rada i sportske asistente u vodi koje ćemo naučiti kako dati optimalnu podršku djetetu i omogućiti im i na taj način da nauče plivati. Zahvaljujem MOL-u na ovoj podršci s kojom ćemo novu djecu s poteškoćama u razvoju uključiti u aktivnosti u vodi.“*

Zajedničku suradnju komentirao je i predsjednik Uprave Ine Sándor Fasimon: *„Vaterpolo je jedan od najuspješnijih sportova u zemlji, a INA kao društveno odgovorna kompanija, ponosni sponzor hrvatskog vaterpola i veliki prijatelj sporta, uvijek potiče sportski duh i naše vrijedne sportaše, a posebno razvoj mladih sportskih nada. Posebno nas veseli kad je pomoć usmjerena onima kojima najviše treba ­­­– djeci.“*

**O INA Grupi**

INA Grupa ima vodeću ulogu u naftnom poslovanju u Hrvatskoj te značajnu ulogu u regiji u istraživanju i proizvodnji nafte i plina, preradi nafte te distribuciji nafte i naftnih derivata. INA Grupu čini više ovisnih društava u potpunom ili djelomičnom vlasništvu INA, d.d. Sjedište Grupe nalazi se u Zagrebu, Hrvatska. U području istraživanja i proizvodnje nafte i plina, INA danas posluje, osim u Hrvatskoj, u Angoli i Egiptu. Prerada nafte odvija se u Ininim rafinerijama nafte; RN Rijeka i RN Sisak, dok se regionalna maloprodajna mreža sastoji od 495 maloprodajnih mjesta u Hrvatskoj i u susjednim zemljama.

**PR**

Avenija Većeslava Holjevca 10, Zagreb

Tel: 01 6450 552|Fax: 01 6452 406| @: pr@ina.hr